**EELARVE- JA MAJANDUSKOMISJONI KOOSOLEKU**

# **PROTOKOLL** **nr 5**

Aruküla 2. august 2023

Algus kell: 18:00, lõpp kell: 21:00

Juhatas ja protokollis: Reelika Pirson-Heinloo

Võtsid osa: Eliis Kahlo, Andres Kallaste, Heimar Leoste, Mihkel Must, Tiina Rühka, Paul Savisild, Andre Sepp Maarja Sikut, Kadi Tammaru, Meeli Teder, Kristi Vader ja Kalev Villem.

Kutsutud: finantsjuht Jelena Aasma, haldus- ja ehitusosakonna juhataja Riina Rand, teede- ja taristuspetsialist Arvo Täks ja vallavanem Raul Siem.

Puudusid: Andra Allik, Lauri Betlem, Aare Ets, Kaido Kirsip, Ants Kivimäe, Gertha Teidla Kunitsõn, Nikolai Kunitsõn, Rene Lill, Vello Luts, Lauri Mõisja, Avo Möls, Mari Möls, Ingrid Nurja, Priit Pebsen, Tiit Reeder, Jako Reinaste, Ralf Risthein, Garina Toomingas, Katrin Vene, Ivar Vilberg ja Kristiina Välba.

Arengukava arutelu tõttu olid kutsutud kõikide komisjonide liikmed.

**Päevakord:**

1. **Lisaeelarve nr 1 vastuvõtmine**
2. **Eelarve täitmine**
3. **Eelarvestrateegia aastateks 2024-2027**
4. **Arengukava 2019 – 2028**
5. **Raasiku Vallavolikogu 10.11.2020. a määruse nr 21 „Raasiku valla teehoiukava 2021-2024“ muutmine**
6. **Teeregistrisse kandmiseks tervikteede andmete määramine**
7. **Maamaks**

**1.** **Lisaeelarve nr 1 vastuvõtmine**

2023. aasta I lisaeelarvega suurendatakse põhitegevuse tulusid 350 654,95 euro võrra tulenevalt asjaolust, et riigieraldis läbi tasandusfondi on esialgsesse eelarvesse planeeritus suurem. Lisaeelarvega korrigeeritakse tasandusfondi suurus eelarves tegeliku eraldisega vastavaks. Arvele võetakse maamaksu planeeritust suurem laekumine. Eelarve täitmise osas näitab, et maamaksu on 35 983,45 planeeritust rohkem, mis sai üle kontrollitud Maksuameti ja Rahandusministeeriumi saldoandmikuga. Viga tekkis sellest, et veebruaris ja märtsis oli planeeritud laekumised, kuid laekumine toimus aprillis, aga planeeritud laekumisi ei annulleeritud. Volikogu istungist on viga korrigeeritud.

Toetused on arvele võetud nii, nagu need on laekunud.

Ettepanek on võtta reservfondist 31 029 eurot tehtavate sihtotstarbeliste kulude tegemiseks. See hõlmab IT hanget, tulemüüri, UPSi, Office 365 ja WIFI projektidega seotud kulusid, kohtukulude tasumiseks 4 029 eurot ja Päästeametile 7 000 sunniraha tasumiseks.

Tulenevalt vajadusest teistele omavalitsuste ja eralasteaedade majandamiskulude eelarvereale on lisatud 35 983,45 eurot, mis tuleneb maamaksu tulude planeeritust suuremast laekumisest. Eelarves oli planeeritud 150 000, aga see summa on 6 kuuga läbi saanud. Tänase prognoosi kohaselt on vajadus aastas 300 000 eurot. Asendus- ja järelhoolus on samuti läinud kallimaks, kuhu tuleb raha juurde panna.

Puhkeparkide eelarvereale on lisatud 13 755 eurot, Raasiku, Turu mänguväljaku ja Aruküla koerte mänguväljaku ehituseks. Religiooni- ja muud ühiskonnateenused toetuste eelarvereale lisatakse 4 740 eurot Harju Jaani kiriku toetamiseks 2 500 euroga ning külaseltside tegevustoetuste ülekulu katmiseks. Korrigeeritud on sotsiaalvaldkonna alaeelarvetes esialgselt planeeritud riigitoetusega makstavate toetuste osa tegeliku eraldisega vastavaks.

2022 eelarvest ületulevate lepingute jääkide lisamine summas 21 134 eurot.

Investeerimistegevuse eelarveosa muudatus lisaeelarves summas 371 271 eurot on seotud Raasiku vallamaja/rahvamaja energiaprojekti vahendite eemaldamine eelarvest summas, kuna projekti ei realiseerita. Investeeringute alla on lisatud sotsiaalkorterite renoveerimine toetuse abil summas 30 960 eurot (riigitoetus Ukraina sõjapõgenikele elamispindade renoveerimiseks), Spordirajatiste rajamise omanikujärelevalve kulude lisamine eelarvesse 5000, kokkuhoitud ressursside suunamine kulude katteks 18 495 eurot.

Muudatustest tulenev eelarve tulem on 265 201,44 eurot. Lisaeelarve järgselt on likviidseid vahendeid eelarvesse suunatud 524 630,23 eurot.

M. Sikut: likviidseid vahendeid saab eelarvasse suunata, et sellevõrra tuleks eelarvet korrigeerida.

A. Sepp: mis tegevusi on planeeritud koertepargi tegemiseks 12 000 euro eest ja kas selle sees on ka maatoimingutele mõeldud vahendid?

R. Siem: sõltub, kui kiirelt saab eskiisi tehtud, et äkki jõuab ka sel aastal välja ehitada.

J. Aasmaa: eelarves oli planeeritud 5000 eurot ja nüüd tuleb 12 000 juurde.

R. Rand: maatoimingute tegemise kulud tasutakse eraldi.

**Komisjoni otsus: Suunata likviidsetest vahenditest puudu olev summa teistele omavalitsuste ja eralasteaedade majandamiskulude ning asendus- ja järelhoolduse katmiseks.**

M. Must liitus 18:25

**2. Eelarve täitmine**

Finantsjuht Jelena Aasma andis ülevaate eelarve täitmisest.

**Komisjon võttis info teadmiseks**

**3. Eelarvestrateegia aastateks 2024-2027**

Finantsjuht Jelena Aasma andis ülevaate eelarvestrateegiast. Eelarvestrateegia on koostatud väga konservatiivselt. Raasiku vallas elas 01.01.2023 seisuga 5353 inimest. Vallaelanike arv on viimased kümme aastat olnud sujuvas kasvutrendis. Raasiku ja Aruküla alevikes on rahvastikuarv kahanenud, kuid külades on see tõusnud. Ettevõtteteid tuli 2022 juurde, millel on nii negatiivne kui positiivne külg. Hea pool on see, et inimesed tegelevad aktiivselt ettevõtlusega, kuid kui OÜ on ühemehe firma, siis nad ei tasu esimesel palka ja selle võrra jääb tulumaks saamata. Registreeritud töötus on kasvanud, ehk meil on 13 lisa töötut. Kuna tulumaks ei ole isikustatud, siis meie näeme ühte maksumaksjat, kuigi ta võib töötada mitmel töökohal. Loomulik iive on langenud.

Investeeringuteks oli planeeritud 22,4%, kuid ilmselt see ei realiseeru, kuna vallamaja renoveerimise töö jääb ära.

Laenukoormus moodustab 47%. Planeeritud oli 1.4 milj euro laenu võtmist sel aastal. Pankadele on saadetud pakkumised, kuid ei ole saanud veel tulemusi. Volikogu istungiks peaksid olema olemas.

1. Sepp: kui vallamaja renoveerimise jäi ära, kas seda laenu on enam üldse vaja?

J. Aasma: ÜVK jaoks on vaja, et see töö ära teha.

A. Kallaste: kui meil on likviidseid vaheneid, kas seda summat oleks kogu ulatuses vaja võtta?

M. Sikut: likviidsed vahendid kuluvad muudeks asjadeks. ÜVK on vägagi oluline, kuna vallal tekib kohutus hakata kinni maksma elanike fekaalivedu, kui nendeni ei ole jõudnud trassid. Puudutab see reoveekogumisalaga piirkondi. Kinni peab maksma selle vahe, mis inimesel tuleks tasuda, kui neil oleks kanalisatsioon. Hetkel on jupp siin ja jupp seal, kuid need tuleks ühendada. Selliste juppide ühendamiseks on ilmselt keeruline ka toetust saada, kuna eelistatakse ühtset terviku lahendust.

*(Protokollija täiendus prokolli koostamise ajal: 1. juulist 2023 hakkas kehtima uus*

[*ühisveevärgi ja -kanalisatsiooni seadus*](https://www.riigiteataja.ee/akt/107032023003#para13)*, mille § 47 lg 1 sätestab, et isikule, kes asub reoveekogumisalal (RKA), mille reostuskoormus on 2000 inimekvivalenti (ie) või suurem, kuid kellel puudub võimalus liituda ühiskanalisatsiooni teenusega ühiskanalisatsiooni puudumise tõttu, on vee-ettevõtja kohustatud korraldama purgimisteenuse isiku nõudmisel. Raasiku vallas on selleks piirkonnaks Aruküla alevik. Seaduse seletuskiri selgitab, et üle 2000 ie reoveekogumisalade elanikel on õigustatud ootus saada teenust ühiskanalisatsiooni kaudu. Leidub siiski kohti, kus ühiskanalisatsioon on välja ehitamata kas tehnilistel põhjustel või omavalitsus on jätnud muul põhjusel (nt rahalised raskused) seadusest tuleneva kohustuse täitmata. Seetõttu ei saa seada kehvemasse olukorda neid inimesi, kellele ühiskanalisatsiooni ei ole välja ehitatud ja kes peavad kasutama kogumismahuteid, sest üle 2000 ie reoveekogumisalal on omapuhasti kasutamine keelatud. Seetõttu kohustab säte vee-ettevõtjat korraldama purgimisteenust ühiskanalisatsiooni (reovee kogumise ja puhastamise) teenuse hinnaga. Purgimisteenuse tagamise kohustus on vee-ettevõtjale määratud vaid üle 2000 ie RKAdel, kus isikul puudub võimalus liituda ühiskanalisatsiooni teenusega ühiskanalisatsiooni puudumise tõttu ja isik ei ole keeldunud ÜVVKga liitumisest. Ainult sellisel juhul pakutakse purgimisteenust eritingimustel ehk ÜVVK teenuse hinnaga. Kõikidel muudel juhtudel tuleb purgimisteenust kasutada vabal turul pakutavate tingimustega.*

*Sama seaduse § 47 lg 5 sätestab, et vee-ettevõtja ei pea korraldama purgimisteenust isikule, kes on vabatahtlikult loobunud liitumislepingu sõlmimisest või keeldunud liitumistasu maksmisest või kellele on välja ehitatud ühiskanalisatsiooniga liitumise võimalus, kuid kes on teenusest vabatahtlikult loobunud.*

**Komisjon võttis info teadmiseks.**

**4. Arengukava 2019 – 2028**

Vallavanema Raul Siem tutvustas arengukava kaasajastamiseks laekunud ettepanekuid. Eesmärk oli kaasajastada, mitte ei muuda. Ettepanek oleks järgmisel aastal (2024) hakata mõtlema täiesti uue arengukava koostamiseks.

Kuna kokku esitati tähtajaks 72 ettepanekut, ei hakanud komisjon kõike üle vaatama. Komisjon tutvus ainult nendega, mille Vallavalitsus on heakskiitnud. Kõik investeeringud, mis olid sees praeguses arengukavas, siis need jäid sisse.

1. Sepp: arengukava eesmärk on, et vallavalitsus töötab selles suunas. Ettepanek on olla täpsem eesmärkide väljatöötamises.

R. Siem: Kui panna nüüd mingi eesmärk 2025 aastasse, nt lasteaed, siis see eeldaks suuremat analüüsi ja Raasiku valla elanikega kokku leppida, kui suureks kogukonnaks me kasvada tahaks just elanike arvult. Kui me tahaks saada võimekamaks, siis tuleks rahvaarvu kasvatada.

M. Sikut: praegune on ülevaatamine. Kui me paneks mõne uue ettepaneku sisse, siis tuleks ka teistega samamoodi käituda.

R. Siem: ettepanekud on esitatud nii, nagu nad ettepaneku koostaja poolt esitati. Me ei hakanud kellegagi läbi rääkima, mida täpselt keegi mõtles.

A. Kallaste: ettepanekud võiksid olla reaalsed ja ei tekitaks kellelegi põhjendamatut ootust. Arengukava võiks kokku minna ka eelarvestrateegiaga.

**Komisjon teeb ettepaneku volikogule, et menetleda volikogu istungil ainult Vallavalitsuse poolt heaks kiidetud ettepanekuid.**

**Komisjon teeb ettepaneku, et täpsustada saab ettepanekuid sõnastuse, perioodi ja rahaliste vahendite väärtuse osas (uusi lisada ei saa, ainult nende ettepanekute osas, mille Vallavalitsus on heaks kiitnud.**

**Komisjon teeb ettepaneku menetleda arengukava ettepanekuid kahel lugemisel.**

**5. Raasiku Vallavolikogu 10.11.2020. a määruse nr 21 „Raasiku valla teehoiukava 2021-2024“ muutmine**

Teede- ja taristuspetsialist A. Täks tutvustas teehoiukava muudatus ettepanekut. Kehtivas teehoiukavas oli planeeritud teede pindamine summas 152651,00 eurot. Läbiviidud hanke tulemusel on lepingu kogumaksumuse summa 106799,88 eurot ja seega vabanes 45851,12 eurot. MTÜ Mallavere ja Pikavere Küla Selts pöördusid Raasiku Vallavalitsuse poole ettepanekuga lisada käesoleva aasta teetööde nimekirja Pikavere külas Karja tee ja Karjamõisa tee ning võimalusel Meierei tee ja Kurevälja tee. Pikavere küla elanikud on nõus toetama teede mustkatte alla viimise investeeringut 15-25% hanke tulemustest lähtuvalt.

R. Siem: kuna hetkel on pindamistöödel väga hea hind, siis võiks kaaluda selle töö tegemist, arvestades ka, et kohalikud ise panustvad oma vahenditest juurde. Tegemist on korraliku

põhjaga teedega millede puhul ei ole vaja mustkatte alla viimise eelselt teha suuremaid

investeeringuid. Kõnealused teed ühendavad kahte suuremat tõmbekeskust (Pikavere ja Härma), tegemist on koolibussi teega ning kasusaajaid on enam kui kümme majapidamist.

1. Sepp: tänavu tehakse ka Rätla teed 0-650m ja järgmisel aastal edasi 2.1-2.7km? Kas on kaalutud, et Rätla teed oleks saanud juba sel aastal edasi teha?

T. Rühka: sama on Tõhelgi teega, et miks ei tehta kogu teed, vaid tehakse 874 meetrit. Lõpuni jääb teha veel 600 meetrit ja vastav tehnika oleks juba seal kohapeal olemas. Miks võetakse uued teed töösse, mida eelnevalt ei ole teehoiukavas sisaldanud?

R. Siem: vabanenud 45 000 euroga Rätla teed nagunii lõpuni teha ei saaks. Sinna oleks vaja rohkem investeeringuid ja põhjalikumat tee töid. Kahekordse pindamisega olukorda ei lahenda.

A. Täks: Rätla teega alustati eelmisel aastal ja tehti põhi valmis. Tänavune 650m on tulnud sellest, et saaks selle katte alla panna.

M. Must: ei ole väga õige samm, võtta väljapoolt teehoiukava teid ja hakata neid tegema.

A. Kallaste: kohalikud on nõus ise panustama ja seda tuleks ka arvestada.

A. Sepp: Kas Lammasaare teega on ka tegeletud?

A. Täks: hetkel on sellele teele tehniline kirjeldus koostamisel.

R. Siem: oleme jaganud Lammasaare tee tööd 3 etappi, kuna investeerinud sinna on suured.

**Komisjon hääletas, kas toetada Vallavalitsuse ettepanekut, lisada Karja tee ja Karjamõisa tee ning võimalusel Meierei tee ja Kurevälja tee teehoiukavva.**

**Ettepanekut toetas 5 komisjonliiget, vastu oli 3 ja 1 jäi erapooletuks. A. Kallaste taandas end hääletamast.**

T. Rühka lahkus 20:55

**6. Teeregistrisse kandmiseks tervikteede andmete määramine**

Teede- ja taristuspetsialist A. Täks tutvustas eelnõud

**Komisjon teeb Volikogule ettepaneku toetada eelnõud.**

**7. Maamaks**

Haldus- ja ehitusosakonna juhataja Riina Rand tutvustas maamaksu muutmise ettepanekut. Maksumäärade suuruse määramisel kasutati varasemalt avalikult kättesaadavat Rahandusministeeriumi kalkulaatorit. Juunikuus anti Raasiku Vallavalitsusele teada, et maamaksu arvestamise aluseks olev kalkulaator on vigane ning juuli lõpus selgus, et Raasiku Vallavolikogu poolt kehtestatud maksumääradega on arvutuslik maamaksu laekumine ligikaudu 122 000 eurot, mis on 30 000 eurot vähem kui 2023. aastal ja omab olulist mõju Raasiku valla eelarvele ning seetõttu muudetakse hetkel kehtivaid maamaksumäärasid.

Rahandusministeeriumi ettepanek on ikkagi määrata maksimum määrad.

1. Kallaste: volikokku peaks tooma konkreetse numbri, et selliste määrade juures tuleb selline summa ja maksimum määrade juures on selline summa.

R. Rand: kui me võtame madalama määraga, siis Rahandusministeeriumi poolt saadetud prognoos on 153 000 ja maksmimummääraga on 157 000. Prognoositavad numbrid on kirjas seletuskirjas.

R. Siem: arvestame ka seda, et kaitsemehhanismid on ka peal, mis ei lase tõusta inimeste jaoks väga kõrgeks.

**Komisjon hääletas kahte ettepanekut, mis oli saadetud arutamiseks.**

**Ettepanek 1 (madalamad maksumäärad): poolt oli 1 komisjoniliig.**

**Ettepanek 2 (maksimum maksumäärad): poolt oli 6 komisjoniliiget.**

**1 komisjoniliige jäi erapooletuks.**

(allkirjastatud digitaalselt)

**Järgmine komisjon:**

1. August 2023, kell 18:00 volikogu saalis.

Reelika Pirson-Heinloo

koosoleku juhataja/protokollija